May | 2011 | Pikkelik se blik
Skottie is weg… Update
Ek het my Skottie-kind gekry! Die arme seuntjie lyk maar gehawend en dood honger en ek het al alles probeer en kry nie al die knapsekêrels af nie, maar hy is veilig! Tuis en gelukkig!
Dankie Here vir U ongelooflike seëninge!
Ek kan nie nou skryf nie, ek kan nie nou dink nie, ek kannie nou eers behoorlik kommunikeer nie. Ons Skottie is weg en my seun is verpletter. Ek ry al vir 2 dae op en af in Amsterdam se strate, en daar is nie veel nie, en fynkam elke hoekie en draaitjie, wat natuurlik bemoeilik word deur die 10 voet hoë gras. Ek weier om die ergste te dink. Bid vir my.
10 Comments	| Dae en Dinge	| Permalink
Name het my nog altyd gefasineer. Veral die eksotiese name, en stupid name! Ander mense het weer name wat so by hulle persoonlikheid pas dat ek oortuig is 'n engeltjie het in hulle ouers se ore gefluister toe hulle swanger was.
In die stad moet kinders om een of ander rede 'n fancy naam hê: Aysel, Shani of Eolande as dit 'n dogter is of Dalmar, Niyol of Sivan as dit 'n seuntjie is. – Wie wil nou 'n kind maanlig, ongelooflik of viooltjie en veelsydig, wind en skaapwagter noem?
Dan was daar die 'Diana' fase. Net na die troue het die skole omtrent 'n katastrofe van epidermiese proporsie gehad om die Diana's uitmekaar te ken. Ek weet van 'n skool waar hulle nommers agter die kinders se name gesit het – Diana 1, Diana 2, ens. Wat my nou laat wonder of ons nou in 'n Cathrine fase gaan inbeweeg. Min het ek geweet my dogtertjie gaan na 'n toekomstige koningin heet! 😆
My kinders het familiename, maar ek sou dit nie eers oorweeg het as dit nie betekenis gehad het nie. John (God is genadig) het sy oupa aan vaderskant se name, sy tweede naam beteken 'Oorwinnaar' en Cathrine (Rein) het my ma se name, hmmm met 'n kinkel, ek het haar die Engelse name gegee want die Afrikaanse name het nie by ons van gepas nie, haar tweede naam beteken 'God se belofte'.
Elke geloof het ook sy eie name en so ook elke land met sy herkoms en tradisies.
Hier in die platteland is dit egter of dinge nog bietjie anders gedoen word. Hier kry jy nog Pieter, Hannes, Johan, Martinus onder die seuns. En jy kry nog Elbie, Elsie, Rina en Anna.
Nou moet ek ook noem dat daar sekere name is wat wraggies so mooi is, mens voel lus om dit te eet! Ek dink aan Cara, Sibonè, Elrinda en Anika. Sekere tale se name sê ook net lekkerder!
Ander name het weer vir my goeie en slegte konnektasies, en alhoewel mens nie bevooroordeeld wil wees nie sal ek twee keer dink of ek rerig vriendelik wil wees en of ek die hasepad wil kies! Sies ek is 'n nare mens!